b'\n_START_ARTICLE_\nIlkka Tuomisto\n_START_PARAGRAPH_\nIlkka Tuomisto (s. 19. tammikuuta 1984) on suomalainen vammaisluokissa kilpaillut maastohiiht\xc3\xa4j\xc3\xa4. H\xc3\xa4n on saavuttanut paralympialaisissa hopeaa 20 kilometrin perinteisen tyylin hiihdossa Sot\xc5\xa1issa 2014, jaetun pronssin Pyeongchangin paralympialaisissa 2018 perinteisen tyylin sprinttihiihdossa, sek\xc3\xa4 pronssia perinteisen tyylin sprinttihiihdossa Vancouverissa 2010. Ensimm\xc3\xa4isen kerran h\xc3\xa4n osallistui paralympialaisiin Torinossa 2006. Vancouverin kisojen avajaisissa h\xc3\xa4n toimi Suomen joukkueen lipunkantajana. Vuonna 2009 Tuomisto voitti maailmanmestaruuden 20 kilometrin perinteisen tavan hiihdossa. H\xc3\xa4n on voittanut my\xc3\xb6s maailmancupin kokonaiskilpailun._NEWLINE_Tuomistolla on vasemmassa k\xc3\xa4dess\xc3\xa4\xc3\xa4n synnynn\xc3\xa4inen vamma: k\xc3\xa4si on kyyn\xc3\xa4rp\xc3\xa4\xc3\xa4n alapuolelta poikki. Ensimm\xc3\xa4isen k\xc3\xa4siproteesinsa h\xc3\xa4n sai viisivuotiaana. H\xc3\xa4n edustaa seuratasolla Yl\xc3\xb6j\xc3\xa4rven Urheilijoita. H\xc3\xa4n p\xc3\xa4\xc3\xa4tt\xc3\xa4\xc3\xa4 urheilu-uransa Pyeongchangin paralympialaisiin.'